VPO บวกเกือบ 8% รับยอดขายทะลักช่วงเทศกาลกินเจ
VPO บวกเกือบ 8% รับยอดขายทะลักช่วงเทศกาลกินเจ ล่าสุด ณ เวลา 11.46 น. ราคาอยู่ที่ 1.31 บาท บวก 0.09 บาท หรือ 7.38% สูงสุดที่ 1.33 บาท ต่ำสุดที่ 1.22 บาท มูลค่าซื้อขายที่ 7.09 ล้านบาท 
5 ต.ค. 2559

ผู้สื่อข่าวรายงานว่า ราคาหุ้นบริษัท วิจิตรภัณฑ์ปาล์มออยล์ จำกัด (มหาชน) VPO ณ เวลา 11.46 น. ราคาอยู่ที่ 1.31 บาท บวก 0.09 บาท หรือ 7.38% สูงสุดที่ 1.33 บาท ต่ำสุดที่ 1.22 บาท มูลค่าซื้อขายที่ 7.09 ล้านบาท 
 
บริษัท วิจิตรภัณฑ์ปาล์มออยล์ จำกัด (มหาชน) หรือ VPO บริษัทประกอบธุรกิจผลิตและจำหน่ายน้ำมันปาล์มดิบและผลพลอยได้จากการผลิตน้ำมันปาล์มดิบ รวมถึงธุรกิจผลิตและจำหน่ายไฟฟ้าจากของเสียหรือสิ่งเหลือใช้จากกระบวนการสกัดน้ำมันปาล์มดิบ
บล.เอเซีย พลัส ระบุว่า กลุ่มเกษตร-อาหาร ราคาน้ำมันปาล์มดิบในตลาดมาเลเซีย ณ วันที่ 22 ก.ย. 59 เท่ากับ 2.91 พันริงกิต/ตัน ปรับเพิ่มขึ้น2.6% จากสัปดาห์ก่อนหน้า สถานการณ์ราคาน้ำมันปาล์มดิบปรับเพิ่มขึ้นจากสัปดาห์ก่อน และทำระดับสูงสุดในรอบ 30 เดือน เนื่องจากความต้องการใช้น้ำมันปาล์มดิบทั่วโลกเพิ่มขึ้น โดยเฉพาะความต้องการใช้น้ำมันปาล์มดิบในประเทศอินเดีย
นอกจากนี้ ปริมาณผลปาล์มสดในประเทศอินโดนีเซีย มาเลเซีย และไทยยังออกสู่ตลาดน้อยกว่าปกติจากผลกระทบภัยแล้งในช่วงต้นปี 2559 ยังเป็นปัจจัยหนุนให้ราคาน้ำมันปาล์มดิบปรับตัวสูงขึ้นได้ในช่วงที่เหลือของปี 2559 ถือเป็น Sentiment เชิงบวกต่อกลุ่มน้ำมันปาล์ม
โดยประเมินว่าผู้ประกอบการในอุตสาหกรรมขั้นต้นและขั้นกลาง (UVAN UPOIC และ VPO) จะได้รับผลบวกมากที่สุด เพราะเป็นผู้ผลิตและจำหน่ายน้ำมันปาล์มดิบ ซึ่งมีราคาขายอ้างอิงกับราคาต่างประเทศ 
 